Starten på universitet kan være en meget stor og uoverskuelig oplevelse for mange. Især i forbindelse med studiestarten bliver man introduceret til et hav af ny information, viden og generelle indtryk, som kan føre til en del forvirring og usikkerhed. For mange kan det blive svært senere i studiet, hvis man ikke kommer godt med fra starten.

I forhold til vores ide, arbejder vi grundlæggende ud fra et problem, som vi selv har følt har været aktuelt for os, men som vi også kan forstå gør sig gældende for mange andre. Den ovennævnte forvirring i studiestarten, mener vi kan være grundet begrænset eller ikke nok information og vejledning, og som i værste tilfælde kan føre til frafald.

Vi vil i vores gruppe forsøge at takle dette problem og undersøge hvad man kan gøre for at forbedre intro-forløbet og udruste studerende igennem første semester. I kombination af flere forskellige værktøjer vil vi prøve at opnå en informationshub hvori de studerende kan befinde sig i et interaktivt læringsmiljø, som kan give den manglende viden.

Et eksempel er den forvirring som ofte opstår hos mange omkring Black Board. Vores mål er at implementere en bedre og mere overskuelig gennemgang i vores program. Programmet har ikke til formål at erstatte Black Board men blot præsentere programmet på en anden måde som gør det mere forståeligt og bedre introduceret for nye studerende.

I forhold til videreudvikling af vores ide, kunne man ligeledes indføre læring aspekter i programmet i form af mindre opgaver og quizzes, som har til formål at styrke den faglige kompetence hos de studerende.